**Lakások bérbeadása versenyeztetési eljárás alapján piaci bérleti díjjal**

**Budapest Főváros VII. kerület Erzsébetváros Önkormányzata** (1073 Bp. Erzsébet körút 6.) megbízásából az **Erzsébetvárosi Önkormányzati Vagyonkezelő Nonprofit Zrt**. (1071 Bp. Damjanich u. 12.) (a továbbiakban: „kiíró”) bérbevételrehirdet meg önkormányzati tulajdonban lévő lakásokat versenyeztetési eljárásban.

A bérbeadás jellege: piaci bérlet, a lakások lakbére 800,- Ft/m2/hó + ÁFA + különszolgáltatások díja.

A bérbeadás időtartama: határozott idő, minimum 2 év, maximum 5 év a pályázó kérelmének megfelelően.

Az óvadék a szerződésből, a mögöttes jogszabályokból bérlőre háruló kötelezettségek nem teljesítése esetén fedezeteként használható fel, amennyiben a Bérlő az arra való felszólítást követő 15 napon belül kötelezettségének igazolt módon nem tesz eleget. Az óvadékot illetve annak fennmaradó részét a bérleti jogviszony megszűnését követő 30 napon belül a bérbeadó köteles visszafizetni bérlő részére – kivéve, ha a bérleti szerződés megszűnésekor a bérlő a lakást nem rendezett rezsivel és beköltözhető, rendeltetésszerű állapotban adja vissza, vagy a bérlő bérleti szerződése a bérlő érdekkörében felmerült okból vagy a bérlő kezdeményezése okán kerül megszüntetésre a határozott idő lejárata. Ez utóbbi esetben az óvadék összege az önkormányzatot illeti meg, mint kárátalány. Az óvadék után a bérlőt nem illeti meg kamat.

**Bérbevételre ajánlott lakások**

A lakások a Budapest, VII. Dob utca 25. szám alatti új építésű (2009.), 32 lakásos önkormányzati tulajdonú lakóépületben vannak.

Az épület négyemeletes. Lift van. Az épület alatt teremgarázs található, ahol gépkocsi beálló hely bérelhető. A lakások fűtése házközponti fűtés, hőmennyiségmérős, vízórával, kaputelefonnal ellátottak. A lakások burkolata laminált padló és járólap.

|  |  |  |  |  |  |  |  |
| --- | --- | --- | --- | --- | --- | --- | --- |
| Emelet, ajtó | Szobaszám | Alapterület | Komfortfokozat | Max. fő | Lakbér | Különszolgáltatások díja | Óvadék |
| I.10. | 1+2 szoba | 73 m2 | összkomf. | 4 | 58.400,- Ft + ÁFA | 3.226,- Ft + ÁFA | 234.795,- Ft |
| IV.31. | 2+1 szoba | 73 m2 | összkomf. | 5 | 58.400,- Ft + ÁFA | 3.226,- Ft+ ÁFA | 234.795,- Ft |

A lakások fűtés átalány díja: 15.695,- Ft/hó, a melegvíz előállítási átalány díja: 7.250,- Ft/hó.

**A lakások megtekintésének időpontja**

2015……..

**Az eljárás rendje, az ajánlat benyújtásának helye, határideje, módja, ajánlati biztosíték**

A versenyeztetési eljárást az Önkormányzat megbízásából az ERVA Nonprofit Zrt. (Budapest VII. Damjanich u. 12., telefon 352-8654, 352-8655, félfogadás: hétfőn: 12.30-17.30, szerdán: 8.00-12.00 és 12.30-16.00) bonyolítja le. Az ajánlatok elbírálása a Budapest Főváros VII. ker. Erzsébetváros Önkormányzat Képviselő-testülete Pénzügyi és Kerületfejlesztési Bizottságának a hatásköre.

Az ajánlat benyújtásához a nyomtatvány letölthető az Önkormányzat (www.erzsebetvaros.hu), valamint a ERVA Nonprofit Zrt. ([www.ervainfo.hu](http://www.ervainfo.hu)) honlapjáról.

Az ajánlatot mellékleteivel az ERVA Nonprofit Zrt-nél a Budapest, VII. Damjanich u. 12. szám alatt, zárt borítékban *Piaci bérlakás pályázat* felirattal ellátva lehet benyújtani, félfogadási időben 2015. ....... napján ...... óráig (ajánlattételi határidő).

Félfogadási idő: hétfőn 12.30-17.30, szerdán 8.00-12.00 és 12.30-16.00.

Az ajánlati biztosíték összege a fenti táblázatban lakásonként megjelölt egy havi bruttó bérleti díjjal megegyező összeg, amelyet legkésőbb az ajánlattételi határidő lejártáig kell megfizetni az ERVA Nonprofit Zrt. OTP Banknál vezetett 11784009-20600420 számú számlája javára. **A megfizetés alatt az itt megjelölt számlán történő jóváírás értendő!**

Az ajánlati biztosíték teljes összegének határidőben történő megfizetése az érvényes ajánlattétel feltétele.

Az ajánlattételi határidő lejártát követően az ERVA Nonprofit Zrt. az ajánlatokat megvizsgálja, és amennyiben pótolható hiányt tapasztal, úgy az ajánlattevőt írásban (ide értve ez alatt az e-mail üzenetet is) 5 napos határidő tűzésével felhívja.

A versenyeztetési eljárás eredményéről a Pénzügyi és Kerületfejlesztési Bizottság az ajánlattételi határidőt követő **45** napon belül dönt, amelyről a döntést követő 8 munkanapon belül minden ajánlattevő értesítést kap.

A nyertes visszalépése, vagy kiesése esetén a sorrendben másodikként, a másodikként megjelölt visszalépése, vagy kiesése esetén a sorrendben harmadikként sorolt személlyel köthető meg a bérleti szerződés.

Az ajánlati biztosíték az érvénytelen pályázatot benyújtó ajánlattevő részére az érvénytelenségről szóló értesítés kipostázásával, a bérleti jogot nem nyert ajánlattevő részére az e tényről szóló értesítéssel egy időben visszautalásra kerül. A bérleti szerződést kötő nyertes pályázó esetén az ajánlati biztosíték teljes összege az óvadék összegébe beszámításra kerül.

**A részvétel feltételei**

Érvényesen az a természetes személy pályázhat, aki:

* cselekvőképes,
* a bérbevételi ajánlatot az erre rendszeresített nyomtatványon, határidőben nyújtja be zárt borítékban *Piaci bérlakás pályázat* felirattal, **- nem hiánypótolható;**
* a bérbevételi ajánlat mellékleteként az ajánlattevő becsatolja a saját és az együttköltöző személyek személyi igazolványának, lakcímkártyájának a másolatát, **- nem hiánypótolható;**
* a bérbevételi ajánlat mellékleteként az ajánlattevő igazolja, hogy bejelentett munkahellyel rendelkezik,
* a bérbevételi ajánlat mellékleteként az ajánlattevő becsatolja a saját és együttköltöző nagykorú személyek munkáltatója által kiadott 30 napnál nem régebbi, 3 havi nettó jövedelemről szóló igazolását, egyéni vállalkozó vagy társas vállalkozó esetén a NAV 30 napnál nem régebbi igazolását,
* a bérbevételi ajánlat mellékleteként az ajánlattevő becsatolja a munkahellyel nem rendelkező, nagykorú együttköltöző személyek iskolalátogatási igazolását,
* az ajánlattételi határidő lejártáig (számlán történő jóváírás!) az ajánlati biztosíték összegét teljes mértékben és határidőben megfizette - **nem hiánypótolható;**
* a bérbevételi ajánlat mellékleteként az ajánlattevő becsatolja nyilatkozatát arra vonatkozóan, hogy nem tartozik az Önkormányzat tulajdonában lévő ingatlan után bérleti vagy használati díjjal, különszolgáltatási díjjal,
* a bérbevételi ajánlat mellékleteként az ajánlattevő becsatolja a területileg illetékes Hatóság nyilatkozatát, hogy nincs semmilyen jogcímen helyi adó tartozása,
* a bérbevételi ajánlat mellékleteként az ajánlattevő becsatolja nyilatkozatát, hogy önkényesen nem foglalt el önkormányzati lakást,
* a bérbevételi ajánlat mellékleteként az ajánlattevő becsatolja nyilatkozatát, hogy 2005 ........... napjára visszamenőlegesen nem szüntette meg az önkormányzati lakásra szóló bérleti jogviszonyát térítés ellenében, illetve nem cserélte el magánforgalomban kisebb szobaszámú, vagy alacsonyabb komfortfokozatú lakásra,
* a bérbevételi ajánlat mellékleteként az ajánlattevő becsatolja nyilatkozatát, hogy 2005 ........... napjára visszamenőlegesen az Önkormányzattól megvásárolt lakást nem adta el, nem ajándékozta el, vagy nem vesztette el jelzáloghitel fedezeteként,
* a bérbevételi ajánlat mellékleteként az ajánlattevő becsatolja nyilatkozatát, hogy 2005........... napjára visszamenőlegesen önkormányzati lakáson fennálló bérleti jogviszonyával nem élt vissza és lakásbérleti jogviszonya ezen okok miatt nem került felmondásra,

A pályázat elbírálásának szempontjai és az adható pontszám:

Szempont Adható pontszám

|  |  |
| --- | --- |
| az ajánlattevő (bérlőjelölt) a benyújtott iratok tanúsága szerint több mint 3 éve Budapest VII. kerületben rendelkezik bejelentett lakcímmel és több mint három éve életvitelszerűen Budapest VII. kerületi lakos | 3 évig összesen 1 pont, 3. évet meghaladóan évenként 1 pont­\* |
| az ajánlattevő (bérlőjelölt) a benyújtott iratok tanúsága szerint több mint három éve Budapest VII. kerületi munkahellyel (munkavégzés helye) rendelkezik | 3 évig összesen 1 pont, 3. évet meghaladóan évenként 1 pont\* |
| az ajánlattevő - és amennyiben van ilyen személy, úgy a vele együttköltöző(k) - igazolt havi 1 főre jutó nettó jövedelme meghaladja a pályázott lakás bruttó meghirdetett, illetve megajánlott bérleti díjának kétszeresét | 10 pont |
| az ajánlattevő (bérlőjelölt) a pályázatban meghirdetett 800,- Ft/m2/hó + ÁFA bérleti díjnál magasabb bérleti díj megfizetésére tesz ajánlatot | + 20 %-ig 5 pont  + 30 %-ig 10 pont  + 40 %-ig 15 pont  + 40 % fölött 20 pont |
| az ajánlattevő (bérlőjelölt) 2 évnél hosszabb időre tesz a bérbevételre ajánlatot | 3 év 5 pont  4 év 10 pont  5 év 15 pont |
| az ajánlattevő (bérlőjelölt) a benyújtott iratok tanúsága szerint kiemelkedő közhasznú, karitatív vagy művészeti tevékenységet folytat a VII. kerületben | 3 pont |
| az ajánlattevő (bérlőjelölt) az épület alatti teremgarázsban gépkocsi beálló hely bérbevételére is tesz ajánlatot | 10 pont |

**\***évenkénti pontozás esetén minden megkezdett év számít.

Két ajánlattevő (házastársak) esetén a pontokat a házaspár mindkét tagjára kell meghatározni, azzal, hogy az összesített pontszám a személyenként megállapított pontszám számtani átlaga.

Csak az a körülmény kerül pontozásra, melyet az ajánlattevő megfelelő módon igazol (pl.: igazolás arról, hogy kiemelkedő közhasznú, karitatív vagy művészeti tevékenységet folytat a VII. kerületben).

Nem érvényes a pályázat, ha:

* a bérbevételi ajánlat nem az erre rendszeresített nyomtatványon kerül benyújtásra;
* a bérbevételi ajánlatot nem határidőben nyújtják be,
* a bérbevételi ajánlat nem megfelelő módon kitöltve, illetve hiányosan kerül benyújtásra, és a hiányok a felhívás ellenére sem kerülnek pótlásra;
* a bérbevételi ajánlat tanúsága szerint a kiírásban megjelölt személynél több az együttköltözők száma,
* a becsatolt iratok tanúsága szerint a pályázóval a lakásba együttköltözők egy főre jutó havi nettó jövedelme a pályázat benyújtását megelőző 3 hónap átlagában nem éri el a lakás bérleti díjának (lakbér +különszolgáltatás + ÁFA, illetve megajánlott lakbér+különszolgáltatás+ÁFA) a másfélszeresét,
* az ajánlati határidő lejártáig az ajánlati biztosíték teljes összege nem kerül jóváírásra a megjelölt számlán;
* a bérbevételi ajánlat tanúsága szerint az ajánlattevő tartozik az Önkormányzat tulajdonában lévő ingatlan után bérleti vagy használati díjjal, különszolgáltatási díjjal,
* a bérbevételi ajánlat tanúsága szerint az ajánlattevőnek bármilyen jogcímen helyi adó tartozása van a területileg illetékes Hatóság felé,
* a bérbevételi ajánlat tanúsága szerint az ajánlattevő önkényesen foglalt el önkormányzati lakást,

a becsatolt iratok tanúsága szerint az ajánlattevő 2005 ....... napjára visszamenőlegesen megszüntette önkormányzati lakásra szóló bérleti jogviszonyát térítés ellenében, illetve önkormányzati bérlakását magánforgalomban elcserélte kisebb szobaszámú, vagy alacsonyabb komfortfokozatú lakásra,

* a becsatolt iratok tanúsága szerint az ajánlattevő 2005 ........ napjára visszamenőlegesen az önkormányzattól megvásárolt lakást eladta, elajándékozta, vagy elvesztette jelzáloghitel fedezeteként,
* a becsatolt iratok tanúsága szerint az ajánlattevő 2005........ napjára visszamenőlegesen önkormányzati lakáson fennálló bérleti jogviszonyával visszaélt és lakásbérleti jogviszonya ezen okok miatt felmondásra került,
* a bérbevételi ajánlatban az ajánlattevő valótlan adatot közölt.

**A bérleti szerződés**

A bérleti szerződés megkötésére és a lakás birtokba adására a Bizottsági döntést követő 30 napon belül kerül sor. A bérbeadás időtartama: a bérbevételi ajánlatban megjelölt idő minimum 2- maximum 5 év, mely határozott idő.

A bérleti szerződés különös tartalmi elemeit a 12/2012. (III. 25.) sz. ör. 1. sz. melléklete tartalmazza./ A bérleti szerződés tartalmazza:

1. a szerződő felek

* bérbeadó és az Önkormányzat bérbeadói feladatainak ellátásával megbízott vagyonkezelő nevét, székhelyét,
* a bérlő személyazonosítási adatait (név, születési név, születés helye, ideje, anyja neve, személyigazolvány és adószám, lakcíme, jogi személy esetében nyilvántartási adatai, és a fentiek szerint képviselőjének adatai),

1. a lakás pontos adatait: címét, alapterületét, komfortfokozatát, szobaszámát és egyéb lényeges adatait,
2. a bérbeadás időtartamát, lejáratát vagy feltételét
3. a bérbeadás jogcímét, a bérbeadást megalapozó tulajdonosi nyilatkozatra való utalást,
4. a lakásba a bérlővel együtt költöző személyazonosítási adatait a) pontnak megfelelően és lakáshasználatuk jogcímét,
5. a lakbér összegét, különszolgáltatási díjak összegét, megállapításuk, megfizetésük és elszámolásuk módját, a megváltoztatásukra vonatkozó szabályokat
6. a bérbeadó és bérlő jogait, kötelezettségeit, felelősségét

Egyéb lényeges tudnivaló:

Bérbevételi ajánlatot mindkét lakásra be lehet benyújtani. Két lakásra történő ajánlattétel esetén az ajánlattevő köteles a pályázott lakások elfogadásának sorrendjét is meghatározni.

A lakásra bérlőtársi jogviszonyban is bérlővé válhat az ajánlattevő és házastársa. Együttköltöző lehet az ajánlattevő házastársa, közjegyzői okirattal igazolt élettársa, gyermeke (vérszerinti, örökbefogadott, nevelt), szülője (vérszerinti, örökbefogadó, nevelő).

Felhívjuk a tisztelt ajánlattevők figyelmét, hogy a jelen pályázati kiírás megjelenésekor hatályos Budapest Főváros VII. kerület Erzsébetváros Önkormányzata tulajdonában álló lakások és nem lakás céljára szolgáló helyiségek elidegenítéséről szóló a Budapest Főváros VII. kerület Erzsébetváros Önkormányzata Képviselő-testületének 18/2012. (IV.27.) önkormányzati rendelete értelmében a határozott időtartamú bérbeadás alatt a lakás nem jelölhető ki elidegenítésre, azaz a lakás a bérlő által nem vásárolható meg.

Felhívjuk a tisztelt ajánlattevők figyelmét, amennyiben a pályázati eredmény kihirdetését követően, de a bérleti szerződés megkötését megelőzően bizonyítást nyer, hogy az ajánlattevő a bérbevételi ajánlatban valótlan adatot/körülményt közölt és annak korábbi ismerete a bérbevételi ajánlat érvénytelenségét eredményezte volna, a bérleti szerződés a sorrendben másodikként, vagy harmadikként jelölt személlyel köthető meg. Amennyiben a bérleti szerződés megkötését követően nyer bizonyítást, hogy az ajánlattevő a bérbevételi ajánlatban valótlan adatot/körülményt közölt – mely körülmény a pályázat meghirdetését megelőzően keletkezett - és annak korábbi ismerete a bérbevételi ajánlat érvénytelenségét eredményezte volna, a Bérbeadó a bérleti szerződést jogosult felmondani és a lakás kiürítésére eljárni.

A meghirdetett lakások 2020. -ig csak piaci bérleti díjjal bérelhetők. A bérlő/k megváltozott jövedelmi viszonyai esetén sem csökkenthető a bérleti díj szociális bérleti díjra. A meghirdetett lakások nem cserélhetők un. állampolgárok közötti cserével, azokra tartási szerződés nem köthető.

A pályázatási eljárással kapcsolatosban felmerült kérdésekben az ERVA Nonprofit Zrt. munkatársa, Damásdi Béláné lakásgazdálkodási csoportvezető (személyesen: 1071 Budapest, Damjanich u. 12. fszt.8. szoba, félfogadási időben, illetve azon túl munkaidőben telefonon 352-8654/132. mellék hívószámon, vagy e-mailben [damasdi.belane@ervazrt.hu](mailto:damasdi.belane@ervazrt.hu)) nyújt felvilágosítást.

2015. október

ERVA NZrt.