**Bonyolítói szerződés**

1. **számú módosítással egységes szerkezetbe foglalva**

Budapest Főváros VII. kerület meghatározott területének biztonsági, vagyonvédelmi, rendezvénybiztosítói és járőrszolgálati feladatainak ellátása biztosításáról

amely létrejött egyrészről **Budapest Főváros VII. kerület Erzsébetváros Önkormányzata** /1073 Budapest, Erzsébet Krt. 6. ; statisztikai számjele: 15735708-8411-321-01; adószám: 15735708-2-42, törzskönyvi azonosító száma: 735704/, képviseli: **Vattamány Zsolt polgármester**, mint megbízó – a továbbiakban: **Megbízó**

másrészről **EVIKVÁR Erzsébetvárosi Vagyon- és Ingatlankezelő Városgondnoksági Korlátolt Felelősségű Társaság** (rövidített cégnév: EVIKVÁR Kft., székhely: 1073 Budapest, Erzsébet krt. 6., cg.: 01-09-974169, adószám: 23699618-2-42), képviseli: Bencze György ügyvezető, mint megbízott - a továbbiakban: **Megbízott**

között a mai napon az alábbiak szerint:

**PREAMBULUM**

Budapest Főváros VII. kerület Erzsébetváros Önkormányzata Erzsébetváros turisztikailag kiemelten forgalmas meghatározott területén, a kerület általános biztonsági és vagyonvédelemi szintjének növelését, valamint a kerületben élők nyugalmának megteremtését kiemelt feladatának tarja, ezért az e célok megvalósítása érdekében szükséges rendezvénybiztonsági és járőrszolgálati feladatok valamint zajkommandó szervezése tárgyában a Budapest Főváros VII. kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága ……………. számú határozata alapján Megbízottal a következő szerződést köti:

**I., Megállapodás**

I.1. Megbízó megbízza Megbízottat, hogy Budapest Főváros VII. kerület Erzsébetváros turisztikailag kiemelten forgalmas I.3. a) pontban megjelölt területén a kerület általános biztonsági és vagyonvédelemi szintjének növelése, valamint a kerületben élők nyugalmának megteremtése érdekében végzendő ún. civil járőrszolgálati és szükség szerint rendezvénybiztosítói feladatok, valamint zajkommandó megszervezésével és az ehhez kapcsolódó bonyolítói feladatok (a továbbiakban együttesen: járőrszolgálati feladatok és zajkommandó bonyolítása) ellátásával, amely különösen, de nem kizárólagosan az alábbi lényeges feladatokat foglalja magában:

1. a járőrszolgálati feladatok és zajkommandóval kapcsolatos feladatok pontos tartalmának kidolgozása, ideértve többek között a feladatellátás módjának - a feladatellátás ideje, gyakorisága és intenzitása, a személyi feltételek megteremtése (létszám, munkakör, stb.), teljesítés helye, kapcsolattartás és feladatellátásra vonatkozó pontos utasítás vonatkozásában történő - meghatározását figyelemmel az I.3. pontban foglaltakra is;
2. a járőrszolgálati feladatokat és zajkommandóval kapcsolatos feladatokat ellátó Szolgáltatókkal (a továbbiakban: Szolgáltatók) szerződés megrendelőként/megbízóként való megkötését;
3. a szerződés szerződésszerű teljesítésének – azaz a járőrszolgálati feladatok valamint zajkommandóval kapcsolatos feladatok végzésének – folyamatos ellenőrzését.

Megbízott a fentiekben meghatározott megbízást elfogadja.

I.2. Szerződő felek megállapodnak abban, hogy Megbízott a jelen szerződésben foglalt feladatok bonyolítását **jelen szerződés aláírását követően 2015. október 31. napjáig** folyamatosan köteles végezni.

I.3. Felek megállapodnak továbbá abban, hogy Megbízott a járőrszolgálati feladatok valamint járőrszolgálattal kapcsolatos feladatok bonyolítását Erzsébetváros biztonsági és vagyonvédelmi érdekeinek szem előtt tartásával, szükség szerint az Erzsébetváros Rendészeti Igazgatósága illetőleg a rendőrség munkatársaival együttműködve, a lakosok biztonságérzetének és nyugalmának megteremtésére a legalkalmasabb módon végzi az alábbi lényeges feltételekkel:

a) A teljesítés helye: Budapest Főváros VII. kerület Belső-Erzsébetváros területe.

b) A teljesítés ideje: a I.2. pontban meghatározott időszakban heti rendszerességgel, csütörtöki, pénteki és szombati napokon 19:00 órától kezdődően a következő nap 05:00 óráig terjedő időtartamban.

c) Lakossági bejelentő iroda működtetése: Megbízott köteles gondoskodni a Megbízó által rendelkezésére bocsátott lakossági bejelentő iroda b) pontban meghatározott időtartamban történő működtetéséről, továbbá ez időszakban az iroda mind személyesen, mind egyéb (telefonon, e-mail) úton - a lakossági és egyéb bejelentések számára, valamint a kerületi hatóságokkal, Erzsébetváros Rendészeti Igazgatóságával való kapcsolattartás céljából - történő elérhetőségéről.

I.4. Felek megállapodnak abban, hogy Megbízott a járőrszolgálati feladatok bonyolítása során a feladatellátás módját Erzsébetváros biztonsági és vagyonvédelmi érdekeinek szem előtt tartásával - az I.3. pontban nem érintett kérdésekben - maga szervezi meg.

**II., Ellenérték, elszámolás rendje**

II. 1. Szerződő felek megállapodnak abban, hogy az I.1. pontban meghatározott feladatok teljesítése kapcsán, az igazolható módon felmerült költségeket legfeljebb bruttó 27.000.000,- Ft, azaz bruttó huszonhétmillió forint értékben a Megbízott jogosult a Megbízó részére továbbszámlázni, vagy közvetített szolgáltatásként továbbszámlázni, a Megbízó pedig köteles az igazolt költségeket a továbbhárító Megbízott részére kiegyenlíteni. A számla mellékletét képezi a járőrszolgálati feladatok ellátásában ténylegesen közreműködőkről felvett jelenléti ív (a továbbiakban: Jelenléti ív), amely tartalmazza szolgáltatásnyújtás idejét, a közreműködő nevét, feladatát és szolgálati idejét.

Szerződő felek egyezően megállapodnak, hogy a I.1. pontban meghatározott feladatok teljesítéséért a Megbízott külön díjazásra (jutalék, bonyolítói díj, stb.) nem jogosult.

Felek megállapodnak abban, hogy Megbízott a jelen szerződés tárgyát képező feladatai ellátásáért részteljesítés szerinti részszámla benyújtására jogosult, amelyet a Megbízó részszámla alapján teljesít.Felek megállapodnak abban, hogy Megbízott a jelen szerződés tárgyát képező feladatai ellátása tekintetében végszámlát állít ki.

II.2. Szerződő felek egyezően rögzítik, hogy a I.1. pontban meghatározott feladatok ellenértékéről a Megbízott a szolgáltatást ténylegesen teljesítő Szolgáltató által benyújtott számla alapján jogosult továbbszámlázni. Megbízó a teljesítési igazolást köteles 15 (tizenöt) napon belül elbírálni. Felek rögzítik, hogy amennyiben a Megbízó a teljesítési igazolással kapcsolatban 15 (tizenöt) napon belül nem tesz nyilatkozatot vagy kifogást, úgy a Megbízott teljesítését minden további nyilatkozat nélkül elfogadottnak kell tekinteni. A teljesítés igazolására a Megbízó részéről dr. Gróza Zsolt Vagyongazdálkodási Iroda irodavezetője jogosult.

II.3. Szerződő felek megállapodnak abban, hogy a Megbízott az I.1. pontban hivatkozott feladatok elvégzésének igazolt ellenértékére kiállított számláját a Megbízó által aláírt vagy nem kifogásolt teljesítési igazolás alapján jogosult benyújtani.

Szerződő felek megállapodnak, hogy a Megbízott az I.1. pontban meghatározott feladatok igazolt ellenértékéről köteles a Szolgáltató által benyújtott számlák és az azok alapjául szolgáló dokumentumok (ideértve különösen a Jelenléti ívet valamint a technikai eszközök listáját) alapján a számlát kiállítani és a Megbízó részére megküldeni.

II.4. Felek megállapodnak abban, hogy a II.1. pontban rögzített előleg elszámolására a jelen szerződés lejártát követő 15 napon belül kerül sor.

II.5. Megbízó a munkák elvégzését, a számlák megalapozottságát, a keretösszeg felhasználását bármikor vizsgálhatja és ellenőrizheti.

**III., Egyéb rendelkezések**

III.1. Felek kapcsolattartói:

Megbízó képviselője: dr. Gróza Zsolt Vagyongazdálkodási Iroda irodavezetője, e-mail: [groza.zsolt@erzsebetvaros.hu](mailto:szerencse.csaba@erzsebetvaros.hu), Tel.: 462-3164,

Megbízott képviselője: Bencze György ügyvezető, e-mail: bencze.gyorgy@evikkft.hu.

III.2. Megbízott az államháztartásról szóló törvény végrehajtásáról szóló 368/2011.(XII.31.) Korm. rendelet 50. § (1a) bekezdésére tekintettel jelen szerződés aláírásával nyilatkozza, hogy a nemzeti vagyonról szóló 2011. évi CXCVI. törvény 3. § (1) bekezdése 1. pont szerinti átlátható szervezetnek minősül.

III.3. A jelen szerződésben nem szabályozott kérdésekben a Ptk. vonatkozó rendelkezései az irányadók.

III.4. Felek a jelen szerződést annak elolvasása után, mint akaratukkal mindenben megegyezőt írták alá.

Budapest, 2015. „ ….„

**Budapest Főváros VII. kerület EVIKVÁR Kft.**

**Erzsébetváros Önkormányzata** Képviseli: Bencze György ügyvezető

Vattamány Zsolt, polgármester

Megbízó Megbízott

Ellenjegyzem: Pénzügyi ellenjegyzés:

Fitosné Zemanovics Zsuzsanna

Pénzügyi Iroda vezetője

Dr. Gotthard Gábor

jegyző